АДВОКАТСКА КОМОРА СРБИЈЕ

АДВОКАТСКА КОМОРА БЕОГРАДА

АДВОКАТСКА КОМОРА ВОЈВОДИНЕ

АДВОКАТСКА КОМОРА ШАПЦА

ПРЕДМЕТ: Извештај о учешћу адвоката из Србије на Годишњој конференцији Међународне асоцијације адвоката у Бечу

У периоду 4.-9. октобра 2015. године у Бечу је одржана Годишња конференција Међународне асоцијације адвоката која је окупила преко 6.000 правника из више од 135 земаља света. Међу учесницима конференције су били и представници Србије који су добили одговарајуће стипендије као млади адвокати, за присуство овом грандиозном догађају, адвокати:

1. Анђелка Ђуричић Ракић (Ваљево),
2. Јелена Јоновска (Панчево),
3. Дуња Попивода (Нови Сад),
4. Марија Пријић (Зрењанин),
5. Ђорђе Марковић (Београд),
6. Милош Ристић (Београд),
7. Зоран Ковачевић (Нови Сад) и
8. Милош Бојовић (Суботица).

Конференција је обухватала више од 200 тема из различитих правних области које су обрађиване кроз предавања, радне групе, панеле и дискусије. Предавачи су били најугледнији правници (практичари и теоретичари) из целог света, истакнути представници адвокатуре и тужилаштава, арбитри и медијатори, представници највиших судских инстанци као и професори најугледнијих универзитета попут Харварда, Берклија, Јејла, Оксфорда, Кембриџа итд.

Тим Србије је присуствовао предавањима и панелима где су говорници били високи представници Уједињених Нација, Савета Европе, Савета безбедности, НАТО-а, различитих комитета при невладиним организацијама и томе слично. Поменућемо само нека имена попут Кофи Анан, Жозе Мануел Дурао Барозо, Андерс Фог Расмусен, Хосе Марија Аснар, Ханс Корел, Фату Бенсуда и многи други који су поделили своја искуства и ставове о актуелним проблемима са којима се суочава Европа.

Напомињемо да је Конференција представљала не само прилику за стручно усавршавање, већ и упознавање и развој сарадње са колегама из целог света. Наиме, за време радних сесија, у паузама, као и током коктела и пријема, наш млади тим је имао прилику да шири своја познанства са адвокатима и правним стручњацима из земаља попут Аргентине, Кине, Нигерије, али и да стиче сасвим корисна познанства са колегама из Словачке, Пољске, Русије, Хрватске и Аустрије, које су земље итекако занимљиве и честа полазна места за инвестиције у Србију и међународну сарадњу.

Бенефити конференције за развој правничке професије су значајни. Наш тим је на најбољи могући начин представљао нашу земљу и адвокатуру Србије. Својим правничким знањем, трудом и радом, беспрекорним знањем страних језика кроз комуникацију са колегама из читавог света и активним учествовањем у предавањима, радним групама и дискусијама, млади тим Србије је оставио снажан утисак на остале учеснике конференције, показавши не само наведена знања из правне науке и праксе, већ и дух који мора да краси сваког адвоката као социјално биће и хуманисту.

Имајући у виду све изнето, препорука свих адвоката који су присуствовали овом догађају је потреба да Адвокатура Србије учествује са више представника на свакој следећој конференцији, будући да је број од свега 15 учесника (укључујући и комерцијалне учеснике из наше земље) веома низак у односу на број учесника из других земаља истог или сличног броја становника. Будући да се Годишња конференција Међународне асоцијације адвоката организује следеће године у Вашингтону, надамо се да ће због удаљености овог града у односу на Србију, а и Беч у ком је била овогодишња конференција, наша земља имати барем исти или нешто већи број учесника, јер конференција заиста представља сјајну прилику да сваки правник стекне нова знања, познанства и промени видике.

Београд, Ваљево, Зрењанин, Панчево, Нови Сад, Суботица,

Дана 3.11.2015. године,

Анђелка Ђуричић Ракић (Ваљево),

Јелена Јоновска (Панчево),

Дуња Попивода (Нови Сад),

Марија Пријић (Зрењанин),

Ђорђе Марковић (Београд),

Милош Ристић (Београд),

Зоран Ковачевић (Нови Сад) и

Милош Бојовић (Суботица).